
Prologo 


Departamento di Cultura Aruba (DCA), bou auspicio di Ministerio di Cultura Aruba, tur 
aña ta organisa e proyecto di celebracion di Dia di San Juan of Fiesta di San Juan (FSJ), 
miho conoci den pueblo como fiesta di ‘Dera Gay’, na un forma dibertido y educativo pa 
scol primario. Oficialmente e fecha di Dia di San Juan ta 24 di juni. 

Den pasado ICA/DCA tabata duna charla y presentacion cu musica y demostracion di e 
diferente weganan na e scolnan mes. Na aña 2013, DCAa haci entrega di e caha ‘Cultural 
y Tradicional di FSJ’. Den e caha tabatin tur locual tabata necesario pa e celebracion di 
Dia di San Juan, entre otro: un gay artificial, lenso pa mara wowo, un palo pa dal e gay, 
CD di historia y cantica di celebracion di Dia di San Juan y diferente color di banderin pa 
e wega di rancamento di bandera. E meta cu DCAtabatin pa parti e caha aki tabata pa motiva 
e scolnan mes pa organisa nan celebracion, uzando e materialnan for di den e caha. 

Pa algun aña caba DCA tabata organisa e actividad di celebracion di Dia di San Juan na 
Cas di Cultura pa scol primario, contando e storia den forma di teatro. Esaki tabata bay 
tambe den combinacion cu competencia di canto, baile y wega di ‘Dera Gay’ hunto cu e 
muchanan. 

Despues di algun aña cu a haci e presentacionnan na Cas di Cultura, a dicidi pa e aña aki 
haci algo diferente. Asina a bin cu e idea pa publica un buki cu ta conta di e tradicion cultural 
di Dia di San Juan, na un forma educativo y cu ilustracion, specialmente pa mucha. 

Edselyn Figaroa, a compila un buki di storia di celebracion di Dia di San Juan, cual informacion a 
saca for di diferente foyeto y buki di tanto historia oral como skirbi di DCA mes, mientras 
cu Leidys Ledezma a haci e diseño y ilustracion. 

A scoge e Wantomba y e Gay como e figuranan principal den e storia, debi cu nan tabata 
e figuranan cu e muchanan tabata mas encanta cu nan durante e presentacionnan pa 
scol. 

Cu esaki DCA ta aporta na educacion y formacion di nos muchanan pa un di nos 
celebracionnan mas popular di Herencia Cultural di Aruba. 


Drs. Siegfried Dumfries 
Director Departamento di Cultura Aruba 

Oranjestad, Juni 2019 
















































Den e sabana grandi patras di cas ta biba Shon Wantomba. Shon Wantomba ta un 
spantaparha cu ta cuida e plantacion di su doñonan. Henter dia Shon Wantomba 
ta controla pa ningun bestia drenta den nan cura. Mayoria bestia tin miedo di dje, 
pasobra Shon Wantomba no ta haci wega mes. 


Pero loke hopi bestia no tabata sa ta cu Shon Wantomba no ta un simpel spantaparha. 
Shon Wantomba ta un fuente di informacion. Ta hopi storia y leyenda Shon Wan- 
tomba tin warda, door cu ya ta hopi aña e tin para den sabana. 








































Den esey un gay cu casca di patia riba cabes actuando straño a hala atencion di Shon 
Wantomba. Nervioso e tabata cana bay bin y cada rato e tabata puntra e otro bestianan: 
”Ki dia ta awe?” 

Shon Wantomba cu a ripara esaki a grit’e: “Gayo!” Pero e gay a haci manera cu e no a 
scucha mes. Shon Wantomba cu kier a trankilisa e gay a bolbe grit’e: ”Gayo, mi no ta haci 
bo nada tanten cu bo keda pafo di e plantacion di mi doñonan.” 


Gayo e gay awo si a bira wak Shon Wantomba cu un actitud y a contesta: “Mi no tin miedo 
di bo Shon Wantomba. Ta di e Dia di San Juan mi tin miedo.” 

Awo tur bestia den mondi a cuminsa papia den otro. “Kico ta pasa riba Dia di San Juan?” 





















Gayo e gay no a perde pa gana y di biaha a conta e bestianan: ”Riba dia di San Juan 
nan ta dera un gay bibo lagando su cabes so riba tera. Despues un musica ta zona y un 
homber cu su wowonan tapa ta purba pa mata e gay bibo.” 

Awo si tur e bestianan a haya miedo y tur a cuminsa haci mas pregunta. E pato pa ta sigur 
di loke el a scucha a bolbe puntra Gayo e gay: “Pues riba dia di San Juan nan ta mata e 
gaynan so?” Tristo Gayo e gay a contest’e cu e no mester preocupa su mes pasobra ta 
gaynan so nan ta mata riba Dia di San Juan. 


Mientras e bestianan tabata hala rosea di alivio Gayo e gay a bolbe puntra nan: 

















Shon Wantomba cu a mira con desespera Gayo e 
gay tabata a invita Gayo pa hunto nan bay mira e 
bahada di solo den sabana. 


Shon Wantomba ta kere cu a yega tempo pa Gayo 
e gay haya sa e berdad. No ta tur cos ta manera 
Gayo e gay ta pensa. 


Cu e añanan pasando hopi cos a cambia den e 
forma cu ta celebra e fiesta di San Juan. 

“Pa e biaha aki bo por drenta trankil den sabana, 
Gayo.” Shon Wantomba a bis’e. “Compaña mi un 
rato y mi ta conta bo e historia di San Juan.” 


Gayo e gay no tabata confia e cuenta mucho pero 
a dicidi pa scucha Shon Wantomba. 

Shon Wantomba a bisa Gayo cu pa cuminsa e no kier pa e tin miedo mas. Pasobra nada 
ta pasa cu e gaynan riba Dia di San Juan. 


Antes nos grandinan tabata dera gay di berdad, pero awendia esey no ta sosode mas. 
“Pa bo compronde e fiesta di San Juan miho, mi ta bay conta bo e historia di e fiesta 
aki.” Shon Wantomba a bis’e. “Compaña mi bay den e shopa caminda mi tin tur 
informacion warda.” 
















































Manera cu nan a drenta den e shopa Shon Wantomba a saca un projector bieu. El a 
busca un clechi blanco y a cuminsa proyecta riba dje. “Historia ta conta nos cu e 
celebracion di Dia di San Juan a cuminsa na Mexico. Despues el a plama bay Guatemala 
y otro paisnan cerca te cu el a yega Venezuela. Di Venezuela e fiesta aki a yega Aruba, 
caminda te dia di awe el a keda un tradicion di nos.” 

Shon Wantomba a sigui conta cu na e paisnan Latino e fiesta di Dia di San Juan tabata tin 
hopi di haci cu dios y spirito. Antes e hendenan tabata kere den varios dios. 


Por ehempel dios di awasero, dios di biento, dios di candela, dios di cosecha, dios di bon 



suerte y hopi mas. Nan tabata haci ofrenda y fiesta pa tene e dios y e spiritonan contento. 


Mastanto e Indjannan tabata adora nan diosnan cu fiesta, baile y canto. Un di e celebracionnan di 
e Indjannan, tabata e fiesta di cosecha. Asina nan tabata yama danki na nan diosnan pa 


e cosecha di e aña 


ey. 

Den esey Shon Wantomba a keda keto un rato. El a hala un rosea grandi prome cu el 
a sigui conta. “Tur cos a cambia pa e Indjannan ora cu e misioneronan a yega. Nan a 
converti mayoria di e Indjannan pa Cristian. Maske cu e misioneronan a logra cambia e 
religion di e Indjannan, nan no a logra cambia nan pensamento. 


Pasobra maske cu e Indjannan a bira Cristian, nan a keda celebra nan fiesta di cosecha. 
E misioneronan na nan turno no a haci un problema di esaki. Na luga di prohibi e fiesta 
di cosecha, e misioneronan a combina e fiesta aki cu un fiesta di iglesia. Nan a scoge e 
fiesta religioso cu tabata cay mas cerca di e fiesta di cosecha di e Indjannan y combina 
esakinan cu otro. E fecha mas cerca a resulta di ta 24 di juni, dia cu San Juan ta cumpli 
aña. Asina aki e celebracion di Dia di San Juan a nace. Ki aña e cambio aki a tuma luga no 
ta conoci.” 

Gayo e gay tabata haya e informacionnan aki interesante 
pero, e tabata kier a haya sa mas over di e deramento di gay. 
“Tur pais tabata combina e fiesta di San Juan cu deramento 
di gay?” Gayo e gay a puntra Shon Wantomba. 



Shon Wantomba a haya esaki un bon pregunta y a contesta 
Gayo e gay cu te ainda na varios pais di Centro America y 
Latino America nan ta celebra e fiesta di Dia di San Juan. 

E fiesta aki ta pa recorda e nacemento di e Santo aki, unda ta 
celebra e dia cu baile y canto. Pero solamente na Aruba nos 
ta celebra e fiesta di San Juan cu deramento di gay tambe. 

Shon Wantomba a conta Gayo e gay cu e piesa di dera gay 
a ser componi na aña 1862. Pero ken a compone e piesa aki 
no ta conoci. 


















Shon Wantomba a invita Gayo e gay pa nan bay cana den sabana y pa e mustr’e na unda 
nan tabata montona tur sushi. El a sigui conta Gayo e gay cu e fiesta di San Juan tabata 
un fiesta di campo pues mas tanto ta e cunukeronan tabata celebra e fiesta aki. Den luna 
di juni e cunukeronan tabata cuminsa prepara nan cunucu of sabana pa e temporada di 
awasero. Nan tabata rosa y prepara e terenonan pa planta. Tambe nan tabata montona 
tur sushi bieu hunto pa kima nan. 


Gayo e gay a bira curioso y el a puntra Shon Wantomba. “Kico e cunukeronan tabata 
kima e temponan aya?” Shon Wantomba a bisa Gayo cu nan tabata kima troncon, palo 
di maishi, bagas y tur sushi di e cosecha anterior. 










Gayo e gay tabata tur impresiona di tur informacion cu e tabata haya for di 
Shon Wantomba. Pero, ora pa ora, e tabata bira mas curioso. “Shon Wantomba 
pakico e cunukeronan tabata kima e sushinan? Tabata tin un motibo special pa 
esaki?” 

Shon Wantomba cu bista riba e sabana a contesta Gayo e gay cu e cunukeronan 
tabata kima e sushi como simbolo di purificacion. Nan tabata pensa cu si nan 
kima e sushi nan ta core cu fucu y haya un miho cosecha. Loke ta resalta ta cu e 
cunukeronan tabata celebra e cosecha cu nan a haya caba y nan tabata pidi pa 
un bon aña nobo di cosecha. Nan kier a cuminsa e aña di cosecha cu e cunucu 
bon drecha pa e fiesta di San Juan, ‘Dera Gay’. 























Gayo e gay, mirando e sushi montona, a puntra Shon Wantomba: “E tempo 
aya nan tabata cende candela solamente riba 24 di juni?” 



Shon Wantomba tabata gusta e preguntanan di Gayo e gay y el a contest’e : 
“E tradicion di antes tabata pa cende e candela grandi riba Dia di San Juan, 
esta 24 di juni. Pero tabata tin algun tocado di grupo cu tabata kima nan sushi 
dia 23 di juni, door cu dia 24 nan mes mester toca na e fiesta di San Juan.” 
“Pues, si mi ta compronde bon, e fiesta di San Juan ta kimamento di sushi tin?” 
Gayo e gay a sigui puntra. 


Shon Wantomba a contest’e cu esey no ta berdad. E fiesta di San Juan mes 
tabata tin cierto wega di bulamento di candela, bailamento, cantamento, 
contamento di storia, contamento di leyenda y chasco. E bulado di candela ta 
haci esaki pa pret. 


Mucha hombernan jong tabata bula candela pa mustra cu nan si tin curashi. 
Nos bieunan tabata bisa: “Muchanan bela ta bula candela.” E fiesta di Dia di 
San Juan tabata ser celebra na grandi aki na Aruba. Manera cu cuminsa bira 
scur e fiesta tabata cuminsa. 














Gayo e gay a bira puntra Shon Wantomba: ”Shon Wantomba saca mi for di un duda. 
Pakico nan tabata dera un gay bibo antes?” 

Shon Wantomba a sigura Gayo e gay cu e tradicion di dera un gay bibo ta algo di e 
epoca di antaño. Awendia esaki no ta tuma luga mas. 

Nan tabata dera un gay bibo door cu esaki tabata simbolisa fertilidad. Pero tambe 
ta bon pa sa, cu no ta tur ora tabata mata e gay. E doño di cas tabata coba un buraco 
hancho den tera, mara pia di un gay chikito y tabata hinc’e den e buraco y tapa e buraco 
cu un calbas. Den e calbas tabata traha un buraco fini pa e gay por hala rosea. 


E calbas tabata hol y esaki tabata duna e gay e espacio cu e tabata tin mester pa e 
por a move su cabes. Na final di anochi esun cu logra haya e gay tabata por a bay 
cas cu ne. Pero awendia nan ta haci uzo di gay artificial pasobra no ta permiti pa 
dera gay bibo mas. 






Gayo e gay a hala un rosea grandi y awo si el a caba di confirma cu e no mester 
preocupa su mes mas. Poco poco el a kita e casca di patia for di riba su cabes y 
a sintie liber un biaha mas. 

Shon Wantomba a invita Gayo e gay pa nan sigui cana. Awo el a bay mustra Gayo 
e gay na unda e tocadonan tabata toca y e hendenan tabata baila. 

Despues di tempo tur hende, cu excepcion di hende muhe, por a baila e baile di 
San Juan. 

Gayo e gay no por a kere loke Shon Wantomba tabata cont’e. “Dicon ta hende 
homber so por a baila e baile di San Juan?” El a puntra. 

Shon Wantomba a cont’e cu trabou den cunucu tabata tradicionalmente un trabou 
pa hende homber y door di esey ta hende homber so tabata baila e baile di San 
Juan. 











E hende muhe tabata mara e wowonan di e hende homber cu un lenso. Despues di sigura 
cu e wowonan di e hende homber tabata bon tapa, e tabata draai e un par di biaha rond 
pa e perde tur sentido di direccion. 


Despues e hende homber tabata haya un palo di bati maishi den su man cual e mester 
purba pa mata e gay cu ne. Tur esaki tabata sosode mientras un grupo ta toca y un cantante 
ta pregona. 

Tur presente tabata forma parti di e celebracion cantando coro. E grupo di tocadonan 
tabata consisti di un of mas fio, tambu, wicharo of wiri y di un pregonero of cantante. 


Algun caminda nan tabata uza cachete di burico na luga di maraca. 







Gayo e gay a manera perde den su pensamento. Shon Wantomba a puntr’e: 

“Gayo tur cos ta bon cu bo?” Gayo e gay no tabata por a compronde con un persona 
cu tin su wowonan mara y cu nan ta draai e un par di biaha, por sa na unda e gay ta y a 
puntra: “E no ta keda tur zonza despues cu nan draai e cu su wowonan tapa?” 

Shon Wantomba, hariendo, a bisa Gayo e gay cu e bailadonan cu experiencia tabata 
sigui e biento pa sa unda mas o menos nan tabata para, pero e bailado por pone atencion 
tambe na e grito di e publico cu mas tanto tabata grita e bailadonan unda pa bay. 

Cada biaha cu e bailado faya ta hopi harimento y diberticion tabata tin. 










“Tin regla special pa e bailadonan?” Gayo e gay a puntra. Shon Wantomba cu tabata sa 
hopi cos cu ta pasa den sabana, a conta Gayo e gay cu e bailado no tabata mag di fula 
tera cu e palo. P’esey mes e tabata schuif su pia buscando e gay. 

E custumber tabata cu cada bailado por a purba tres biaha pa dal e gay. Cada biaha cu e 
palo mishi cu e tera un oportunidad ta bay perdi. 

E tres chens cu e bailado tabata haya tin di haber cu e historia di Bijbel, unda San Pedro 
(y no San Juan), a gaña tres biaha cu e no conoce Hesus, prome cu e gay a canta. 

Gayo e gay awo si tabata sintie cla pa celebra e Dia di San Juan cu tur informacion cu 
Shon Wantomba a dun’e. “Shon Wantomba, ta con nos antepasadonan tabata bisti pa 
celebra e Dia di San Juan?” Gayo e gay a puntra. Pasobra e tabata kier sa con e mester 
bisti pa bay e fiesta aki. 

Shon Wantomba a conta Gayo e gay cu antes e hendenan tabata bisti loke nan tabata 
tin, pasobra no tabatin paña di color of diseño. Despues di tempo e damanan ta bisti un 
flor of strik geel of cora den cabey y saya largo geel of cora. 


E cabayeronan ta bisti camisa color geel, tin biaha nan tabata combina esaki cu color 
cora of blanco y carson preto. 










Gayo e gay tabata impresiona cu tur e informacion cu Shon Wantomba a dun’e tocante 
e celebracion di Dia di San Juan. Loke cu Gayo e gay a gusta mas ta cu e no mester tin 
miedo mas pasobra awendia ta uza gay artificial pa e celebracion di Dia di San Juan. 

Tambe Gayo e gay a gusta cu awendia no ta hende homber so ta celebra e fiesta di San 
Juan pero tambe e hende muhenan por participa na e celebracion aki. Hasta esnan cu 
no yama Juan ta bonbini. 



Door cu Gayo e gay tin un bon bos pa canta el a dicidi cu e kier ta un di e cantantenan di 
e cantica di San Juan. Di biaha Shon Wantomba a pasa Gayo e gay e letranan pa asina e 
por cuminsa practica e cancion. 
























































Dera gay 


San Juan ta bin San Juan ta bay 4x 

At’e cu e palo den su man cu su wowo bon mara 2x 


Refr: 

Der’e gay, der’e gay 
Der’e gay, der’e gay 
Der’e gay, der’e gay 
Der’e gay, der’e gay 
Der’e gay, der’e gay 
Der’e gay, der’e gay 


pa nos soy’e 
pa nos com’e 
pa nos plum’e 
pa nos mat’e 
pa nos soy’e 
pa nos plum’e 


Amigo tur ban hala un banda pa Don Juan por mat’e gay 2x 
At’e cu e palo den su man y cu su wowo bon mara 2x 



Don Juan cu e palo riba bou ta baila bay pa mata e gay 2x 
Ata Don Juan a mat’e gay core mira ela mat’e 2x 


Refr: 

Der’e gay, der’e gay 
Der’e gay, der’e gay 
Der’e gay, der’e gay 
Der’e gay, der’e gay 
Der’e gay, der’e gay 
Der’e gay, der’e gay 


pa nos soy’e 
pa nos com’e 
pa nos plum’e 
pa nos mat’e 
pa nos soy’e 
pa nos plum’e 


Refr: 




Der’e 

gay, 

der’e 

gay 

Der’e 

gay, 

der’e 

gay 

Der’e 

gay, 

der’e 

gay 

Der’e 

gay, 

der’e 

gay 

Der’e 

gay, 

der’e 

gay 

Der’e 

gay, 

der’e 

gay 


P a 

nos 

soy’e 

P a 

nos 

com’e 

P a 

nos 

plum’e 

P a 

nos 

mat’e 

P a 

nos 

soy’e 

P a 

nos 

plum’e 







“Pone eArubiano na altura di su culturay siñ'e conoce di otro” 

Hubert O. (Lio) Booi 

Minister di Finanzas, 

Asuntonan Economico y Cultura 

Gobierno di Aruba 












DCA 

Departamento di Cultura Aruba 

